# KESYON YO POZE SOUVAN POU FANMI KONSÈNAN EDIKASYON ESPESYAL

Out 2021

Depatman Edikasyon Elemantè ak Segondè (Depatman an) a kontinye bay nouvo enfòmasyon ak mizajou konsènan edikasyon espesyal ak pandemi COVID-19 la. Objektif dokiman Kesyon Yo Poze Souvan sa a se fè fanmi yo konnen responsablite yo nan ba yo enfòmasyon konsènan angajman enpòtan ak lekòl ansanm ak distri yo, epi ofri sipò pou elèv ak fanmi yo kapab patisipe aktivman nan pwosesis Ekip IEP a.

Objektif angajman fanmi nan edikasyon se bati bonjan relasyon ant elèv, fanmi, edikatè ak kominote a. Relasyon pozitif ak pataj responsablite favorize byennèt fanmi an, reyisit timoun yo lekòl ak bonjan devlòpman timoun soti nan ti laj rive nan lè yo jenn granmoun.

* *Bonjan angajman fanmi se montre sansibilite kiltirèl, kolaborasyon, jistis, ak respè pou divès lang, nòm ak valè.*
* *Bonjan angajman fanmi eseye elimine baryè ki bloke patisipasyon epi li manifeste nan lekòl, nan kominote a, ak tout kote elèv viv epi aprann.*

***Kesyon.* Kisa ki *PA chanje akoz COVID-19 la:***

* Distri yo dwe ofri elèv yo yon edikasyon piblik ki gratis epi ki apwopriye (FAPE) ki gen yon Pwogram Edikasyon Endividyèl (IEP).
* Elèv ki benefisye IEP dwe resevwa tout sèvis edikasyon espesyal yo antann sou yo nan IEP yo a.
* IEP ak delè evalyasyon yo pa chanje.
* Distri yo dwe kontinye òganize reyinyon Ekip IEP. Ak konsantman ou, yo ka òganize reyinyon Ekip IEP a distans tankou nan telefòn ak/oswa nan videyo.
* Distri yo gen obligasyon pou yo fè depistaj preskolè pou timoun 3 a 4 lane ak pou tout timoun ki gen laj pou antre nan matènèl.
* Distri yo dwe aksepte rekòmandasyon pwofesyonèl ki fè Entèvansyon Rapid epi fè suivi nan delè yo egzije a.

***Kesyon. Kòman mwen kapab ede Ekip IEP a konprann eksperyans pitit mwen an pandan peryòd aprantisaj ibrid ak/oswa a distans lan?***

Nou toujou apresye kontribisyon ou epi li enpòtan anpil pandan peryòd sa a kote ou kapab gen yon apèsi anplis konsènan eksperyans aprantisaj pitit ou a, ak tout difikilte konsènan aksè a aprantisaj a distans. Li enpòtan pou ou pataje sa ou konnen konsènan bezwen pitit ou a, sitou angajman li, atansyon li, konpòtman li, pwogrè li, konpetans li, eksperyans li lakay ak lòt obsèvasyon konsènan byennèt li sou plan akademik, emosyonèl ak sosyal epi sa kapab ede lekòl la reponn ak bezwen pitit ou a pi byen. Kontakte pwofesè pitit ou oswa responsab edikasyon espesyal la pou w ka konnen fason pou w pataje enfòmasyon sa yo pi byen.

* Pataje enfòmasyon sou enpak pandemi COVID-19 la sou pitit ou a.
* Pataje enfòmasyon sou aktivite toulèjou pitit ou a.
* Pataje enfòmasyon sou fason pitit ou a te aprann.
* Pataje enfòmasyon sou jan pitit ou a santi li pou l retounen lekòl, sou chanjman orè, ak tout lòt chanjman oswa difikilte pitit ou a ap viv lakay oswa lekòl ki ka gen enpak sou eksperyans li nan lekòl.

***Kesyon: Èske lekòl yo ap itilize “Plan Aprantisaj Edikasyon Espesyal pou COVID-19 la” pandan ane lekòl 2021 a 2022 a?***

Non. Lekòl yo dwe itilize IEP.

***Kesyon: Èske distri yo kapab kontinye òganize reyinyon Ekip IEP a distans?***

Wi. Si ou dakò, yo ka òganize reyinyon Ekip IEP nan telefòn ak/oswa sou fòm reyinyon videyo. Dwa pou garanti entèraksyon yo p ap chanje pou reyinyon a distans yo. Pa egzanp, lekòl la oswa distri a dwe ofri sèvis entèprèt ak tradiksyon dokiman pou reyinyon Ekip IEP, si sa nesesè.

***Kesyon: E si youn nan*** [***manm Ekip IEP yo***](https://sites.ed.gov/idea/regs/b/d/300.321) ***pa kapab asiste reyinyon Ekip IEP pitit mwen an?***

Si yon manm Ekip IEP pa kapab deplase vin asiste reyinyonan men li kapab asiste li a distans, prezidan Ekip IEP a dwe fè w konnen ki manm nan Ekip IEP a ki ap asiste reyinyon an a distans oswa nan telefòn anvan reyinyon an.

* Si manm Ekip IEP a(yo) pa kapab deplase vin asiste reyinyonan ni asiste li a distans oswa nan telefòn, y ap fè reyinyon Ekip la san li(yo), si:
* ou menm ak distri a dakò, alekri, manm Ekip IEP a pa bezwen nan reyinyon an paske yo pa modifye oswa diskite domèn pwogram etid manm nan oswa sèvis ki gen rapò ak domèn li; *oswa*
* ou menm ak distri a dakò, alekri, manm Ekip la kapab bay Ekip IEP a enfòmasyon alekri sou elaborasyon IEP a anvan reyinyon an.

***Kesyon: Èske delè evalyason an toujou ann aplikasyon si yo dwe mete yon elèv oswa yon pèsonèl an karantèn?***

Wi, delè evalyason an toujou ann aplikasyon. Nou ankouraje lekòl ak distri yo kontakte ou si yo bezwen pwolonje delè sa yo. Pa egzanp, ou kapab dakò pwolonje delè evalyason an si pitit ou a oswa yon evalyatè an karantèn.

***Kesyon. E si pitit mwen an bezwen nouvo sèvis edikasyon espesyal ki pa antre nan IEP a aktyèl?***

Si ou panse pitit ou a ka bezwen nouvo sèvis pou trete nouvo domèn andikap yo sispèk, tankou bezwen sante mantal, ou kapab mande yon reyinyon Ekip IEP pou w pataje enkyetid ou epi diskite sou sèvis yo oswa ou kapab mande yon evalyasyon anplis ak/oswa yon reyevalyasyon pou detèmine si li nesesè pou li benefisye nouvo sèvis.

***Kesyon. Kisa mwen dwe fè si IEP pitit mwen an pa t ba li sèvis edikasyon espesyal?***

Si pitit ou a pa t resevwa sèvis edikasyon espesyal espesifik ki nan IEP a, ou kapab mande yon reyinyon IEP pou detèmine si pitit ou a bezwen sèvis ratrapaj akòz pwoblèm pandemi an pandan ane lekòl 2020 a 2021 an oswa pandan prentan ane lekòl 2020 an. Elijiblite pou sèvis sa yo chita sou sikonstans endividyèl ak bezwen pitit ou a. Si gen dezakò sou sèvis pitit ou a bezwen, ou kapab mande yon odyans kòmsadwa nan Biwo Rekou Edikasyon Espesyal la oswa ou kapab depoze yon plent nan Biwo [Sistèm pou Rezoud Pwoblèm](https://www.doe.mass.edu/prs/) Depatman an.

***Kesyon. Ki kote mwen kapab jwenn plis enfòmasyon pou m sipòte pitit mwen an ki ap aprann anglè?***

Depatman an ofri resous konsènan sèvis pou moun ki ap aprann anglè sou sitwèb li a sou: <https://www.doe.mass.edu/ele/>. Distri lekòl yo dwe ofri moun ki ap aprann anglè ki gen andikap sèvis pou moun ki ap aprann anglè ak sèvis edikasyon espesyal yo gen dwa pou resevwa nan kad lwa etatik ak federal. Si ou gen kesyon oswa enkyetid konsènan sèvis pitit ou a, tanpri pa ezite kontakte pwofesè pitit ou a oswa lòt pèsonèl lekòl la.

***Kesyon. Kòman mwen dwe kominike ak distri mwen an?***

Si ou vle kominike regilyèman ak pwofesè pitit ou a, ou dwe kontakte yo pou tabli yon plan. Ou kapab fè li konnen mwayen k ap pi bon pou ou – telefòn oswa imèl. Ou kapab kontakte lòt manm pèsonèl lekòl la tou, si sa nesesè, pou diskite sou kesyon oswa enkyetid ou ka genyen. Tanpri pa ezite enfòme lekòl pitit ou a si lang prensipal ou pa anglè epi si ou bezwen sèvis tradiksyon oswa entèpretasyon pou ou kominike ak lekòl la.

***Kesyon. Ak kilès mwen kapab pale si mwen gen kesyon?***

Ou kapab kontakte pwofesè pitit ou a, moun ou dwe kontakte nan distri lekòl ou a, prezidan Ekip IEP a, oswa lòt pèsonèl lekòl la tankou direktè ak konseye oryantasyon.

***Kesyon. Ki kote mwen kapab jwenn plis resous?***

Pou pajwèb DESE a sou Edikasyon Espesyal: <https://www.doe.mass.edu/sped>. Pou pajwèb DESE a ki bay Elèv ak Fanmi enfòmasyon: <https://www.doe.mass.edu/StudentsFamilies.html>.